Ulla Miilmann fik en bachelor i musik fra North Carolina School of the Arts i 1992. Herefter blev hun engageret i Danmarks Radiosymfoniorkester som solofløjtenist, hvilket hun har fungeret som siden. Hun har også deltaget i en række tv-programmer, heriblandt børnetimen Sigurd og Symfoniorkestret, hvor hun repræsenterer tværfløjten, og programmet Mestermøder på DR2 samt et program, hvor unge pianister konkurrerede om retten til at dirigere Carl Nielsens fløjtekoncert med Ulla Miilmann som solist. Desuden har hun sammen med guitaristen Mathias J. From duoen Cavatina.  Privatliv Ulla Miilmann er alenemor til to børn på hhv. 9 og 11 år (2008). Desuden studerer hun astrologi i sin fritid og tager perioder med pauser fra fløjtespillet. Hun har stået frem og fortalt om brug af betablokkere (et hjertemedicin), som bruges til at sænke pulsen grundet det store pres, der ligger på solister og andre i den klassiske musikverden, i symfoniorkestrene. Hun har ikke selv taget disse stoffer, men har selv haft en depressiv periode som et resultat af det hårde pres.  Instrument En Miyazawa-fløjte af platin er Ulla Miilmanns foretrukne fløjte, men hun har også en sølvfløjte – af samme mærke. Platinfløjten var med på en rundvisningstur fra Miyazawa, hvor Ulla Miilmann prøvede den. Først efter afslutningen af turen kunne hun få lov at købe den, hvilket indebar at hun måtte sælge sin bil.